SET ทรงตัว เลือกเก็บ 15 หุ้นเด่นฟื้นตัวดี
ดัชนีหุ้นไทย (SET) วันนี้แกว่งไซด์เวย์ในกรอบ เนื่องจากปัจจัยในประเทศที่มีวันหยุดหลายวันอาจทำให้นักลงทุนชะลอการลงทุน แนะนำเลือกซื้อหุ้นหลังการปรับฐานกลางสัปดาห์ที่ผ่านมาส่งผลให้ราคาหุ้นพื้นฐานดีและเรื่องราวดีมีราคาที่น่าสนใจมากขึ้น
25 ต.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.30 น. ค่าเงินบาทอยู่ที่ 33.14 บาทต่อเหรียญ ขณะที่ตลาดหุ้นเอเชียเคลื่อนไหวอย่างผันผวน หลังดัชนีดาวโจนส์ตลาดหุ้นนิวยอร์กปรับฐานลงเมื่อคืนนี้ โดยได้รับแรงกดดันจากการร่วงลงของหุ้นกลุ่มอุตสาหกรรมและกลุ่มเทคโนโลยี
นักวิเคราะห์มองดัชนีหุ้นไทย (SET) วันนี้แกว่งไซด์เวย์ในกรอบ เนื่องจากปัจจัยในประเทศที่มีวันหยุดหลายวันอาจทำให้นักลงทุนชะลอการลงทุน แนะนำเลือกซื้อหุ้นหลังการปรับฐานกลางสัปดาห์ที่ผ่านมาส่งผลให้ราคาหุ้นพื้นฐานดีและเรื่องราวดีมีราคาที่น่าสนใจมากขึ้น หุ้นเด่นเลือก AMATA, AOT, BCP, CPALL, ROBINS, KBANK, PTTGC, WHA, BANPU, MINT, LH, SPALI, PSL, RCL และ SPA
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยถึงตลาดหุ้นไทยเช้านี้ (24 ต.ค.) คาดว่าจะแกว่งไซด์เวย์ เนื่องจากปัจจัยในประเทศที่มีวันหยุดหลายวัน และงานพระราชพิธีฯอาจทำให้นักลงทุนชะลอการลงทุนไปก่อน อย่างไรก็ตาม ต้องติดตามปัจจัยจากต่างประเทศ โดยวันนี้ติดตามตัวเลข PMI ภาคการผลิตของหลายประเทศทั่วโลก และในวันที่ 26 ต.ค.ติดตามการประชุมธนาคารกลางยุโรป (ECB) คาดว่าจะประกาศลดการทำ QE ส่วนวันที่ 27 ต.ค.ให้ติดตามตัวเลขอัตราการขยายตัวทางเศรษฐกิจ (GDP) งวดไตรมาส 3/60 ของสหรัฐฯ
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวกและลบคละกันราว 0.1% มีเพียงตลาดหุ้นญี่ปุ่นที่บวกได้ดี หลังนายชินโซ อาเบะ ชนะการเลือกตั้ง พร้อมให้แนวรับ 1,680 – 1,685 จุด ส่วนแนวต้าน 1,700 จุด
บล.ธนชาต ระบุในบทวิเคราะห์ (24 ต.ค.) ว่า SET รีบาวด์แรงจากบริเวณ 1,573 จุดในวันศุกร์ โดยมองการไม่หลุดแนวรับ 1,668 จุดลงมา เป็นสัญญาณที่ดี ว่า SET จะปรับขึ้นต่อไปทดสอบ 1,740 จุด ในระยะสัปดาห์ และหากสภาฯสหรัฐผ่านร่างฯงบประมาณลดภาษีในสัปดาห์นี้ จะเป็นปัจจัยบวกต่อเนื่อง ยังคงแนะนำ “เลือกซื้อ” มองการปรับฐานกลางสัปดาห์ที่ผ่านมาช่วยให้ราคาหุ้นพื้นฐานดีและเรื่องราวดีมีราคาที่น่าสนใจมากขึ้น อย่างไรก็ดี การปรับตัวขึ้นแรงของ SET ในช่วง 2 เดือนที่ผ่านมาอาจทำให้เกิดการแกว่งตัวรุนแรง แนะนำใช้ “trailing stop” เพื่อลดพอร์ตจำกัดความเสี่ยง กรณีที่ SET หลุดแนวรับ 1,668 จุดลงมา
“เลือกซื้อ” หุ้นที่ 1) มีธุรกรรม blocktrade ที่ปรับตัวลงแรงเมื่อวาน แต่พื้นฐานดีมีเรื่องราว เช่น AMATA  AOT BCP CPALL KBANK PTTGC WHA 2) หุ้นพื้นฐานดี ที่ปรับตัวลงแรง ส่งผลให้ผลตอบแทนนับตั้งแต่ 25 ส.ค. ลดลงเหลือน้อยกว่า 8% เช่น BANPU MINT LH SPALI 3) “เก็งกำไร” กลุ่มที่คาดงบจะฟื้นตัว/เติบโตดีอย่างกุล่มเดินเรือ PSL RCL และ หุ้น SPA มองงบเติบโตดี
บล.แอพเพิล เวลธ์ ระบุในบทวิเคราะห์ (24 ต.ค.) วางจุดสังเกตที่แนวรับดัชนี SET ที่ 1,680 จุด หากยืนได้ แนะนำทยอยซื้อ เนื่องจากประเมินแนวโน้มเศรษฐกิจในช่วง Q4 ยังได้ผลบวกการฟื้นตัวและรัฐบาลอาจจะออกมาตรการกระตุ้นเศรษฐกิจ โดยมีแนวต้าน 1,700 – 1,710 จุด แนะนำซื้อกลุ่มค้าปลีก เช่น CPALL, ROBINS เนื่องจากคาดการบริโภคปีหน้ามีโอกาสฟื้นตัว ส่งผลให้กำไรสุทธิยังขยายตัวได้ที่ระดับ 15 – 18 % (YoY)